b'\n_START_ARTICLE_\nFerman\n_START_PARAGRAPH_\nFerman (tur\xc5\xa1ko ferman iz perzijskega \xd9\x81\xd8\xb1\xd9\x85\xd8\xa7\xd9\x86, farm\xc3\xa2n, kar pomeni odlo\xc4\x8dba ali ukaz) je uredba, odlo\xc4\x8dba, pooblastilo ali uradno dovoljenje suverena (vladarja) v nekaterih islamskih dr\xc5\xbeavah, na primer v Osmanskem cesarstvu, Mogulskem imperiju in Iranu med vladanjem \xc5\xa1aha Mohameda Reze Pahlavija. Fermane je podpisoval vladar sam ali njegov minister.\n_START_SECTION_\nFermani v Osmanskem cesarstvu\n_START_PARAGRAPH_\nV Osmanskem cesarstvu je sultanova oblast izvirala iz njegove vloge \xc4\x8duvaja \xc5\xa0erijata (tur\xc5\xa1ko: \xc5\x9eeriat ), verskih zakonov, ki temeljijo na Bo\xc5\xbeji besedi. \xc5\xa0erijat seveda ni pokrival vseh aspektov osmanskega socialnega in politi\xc4\x8dnega \xc5\xbeivljenja, zato je odnose, status, dol\xc5\xbenosti in celo obla\xc4\x8dila aristokracije in podlo\xc5\xbenikov urejal sultan s fermani. Fermani so se zbirali v kanunih, ki so bili nekak\xc5\xa1ni zakoniki._NEWLINE_Vsebina fermanov je bila raznovrstna. Sultan Murat I. (1359\xe2\x80\x931389) na primer, je z enim od svojih fermanov priznal polo\xc5\xbeaje, ki jih je podelil njegov o\xc4\x8de Orhan I. (1326-1359). Samostanom je dovolil obdr\xc5\xbeati vse premo\xc5\xbeenje, ki so ga imeli med vladanjem njegovega o\xc4\x8deta in ukazal, da jih nih\xc4\x8de ne sme preganjati ali si prilastiti njihove zemlje. Ferman hrani samostan sv. Pavla._NEWLINE_V fermanu sultana Mehmeda IV. (1648-1687) so menihi z Atosa poro\xc4\x8dali, da so dr\xc5\xbeavni pobiralci davkov pri\xc5\xa1li kasneje, kot bi morali in zahtevali ve\xc4\x8d denarja kot je bilo dolo\xc4\x8deno. Menihi so tudi trdili, da je zahteva po dodatni dobavi hrane nezakonita.'